Komisijos reglamentas (EEB) Nr. 4056/87
1987 m. gruodžio 22 d.
nustatantis analizės metodus ir kitas technines sąlygas, kurios būtinos įgyvendinant Reglamentą (EEB) Nr. 3035/80, nustatantį bendrąsias eksporto kompensacijų už tam tikrus žemės ūkio produktus, eksportuojamus kaip prekės, kurioms netaikomas Sutarties II priedas, suteikimo taisykles ir kriterijus tokių kompensacijų dydžiui nustatyti
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo [1] su pakeitimais, padarytais Reglamentu (EEB) Nr. 3985/87 [2], ypač į jo 9 straipsnį,
kadangi siekiant užtikrinti vienodą prekių, kurioms taikomas Tarybos reglamentas (EEB) Nr. 3035/80 [3] su paskutiniais pakeitimais, padarytais Reglamentu (EEB) Nr. 4055/87 [4], išvežimo iš Bendrijos tvarką, svarbu apibrėžti analitinius metodus ir kitas techninio pobūdžio sąlygas;
kadangi šiame reglamente numatytos priemonės atitinka Nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas nustato analizės metodus, reikalingus įgyvendinti Reglamentą (EEB) Nr. 3033/80 [5] su pakeitimais, padarytais Reglamentu (EEB) Nr. 3743/87 [6], arba, jei analizės metodo nėra, analitinių operacijų, kurias reikia atlikti, pobūdį arba metodo, kurį reikia taikyti, principą.
2 straipsnis
Pagal Reglamento (EEB) Nr. 3035/80 D priedo pastabas ir siekiant įgyvendinti šį priedą, 3 skiltyje nustatyti "Analizės rezultatai" gaunami taikant šiame straipsnyje nurodytus metodus, būdus ir formules:
1. Cukrūs
Atskiriems cukrums nustatyti naudojama didelio slėgio skysčių chromatografija (HPLC).
A. D priedo 3 skiltyje nurodytas sacharozės kiekis lygus:
a) S + (2F) 0,95,
jei gliukozės kiekis ne mažesnis už fruktozės kiekį,
arba
b) S + (G + F) 0,95,
jei gliukozės kiekis mažesnis už fruktozės kiekį,
čia:
S HPLC nustatytas sacharozės kiekis,
F HPLC nustatytas fruktozės kiekis,
G HPLC nustatytas gliukozės kiekis.
Jei yra laktozės hidrolizato ir (arba) randama laktozės ir galaktozės kiekių, gliukozės kiekis, lygiavertis galaktozės kiekiui (nustatytam HPLC), atimamas iš gliukozės (G) kiekio prieš atliekant bet kuriuos kitus skaičiavimus.
B. D priedo 3 skiltyje nurodytas gliukozės kiekis lygus:
a) G-F,
jei gliukozės kiekis didesnis už fruktozės kiekį;
b) 0 (nuliui),
jei gliukozės kiekis lygus fruktozės kiekiui arba mažesnis už jį.
Jei yra laktozės hidrolizato ir (arba) randama laktozės bei galaktozės kiekių, gliukozės kiekis, lygiavertis galaktozės kiekiui (nustatytam HPLC), atimamas iš gliukozės (G) kiekio prieš atliekant bet kuriuos kitus skaičiavimus.
2. Krakmolas (arba dekstrinas)
(dekstrinas yra išreiškiamas kaip krakmolas)
A. Visose Kombinuotosios nomenklatūros pozicijose ir subpozicijose, išskyrus subpozicijas 35051010, 35051090, nuo 35052010 iki 35052090 ir nuo 38091010 iki 38091090, D priedo 3 skiltyje nurodytas krakmolo (arba dekstrino) kiekis skaičiuojamas taikant formulę:
(Z-G) × 0,9;
čia:
Z gliukozės kiekis, nustatytas Komisijos reglamento (EEB) Nr. 4154/87 I priede apibrėžtu metodu [7];
G gliukozės kiekis, nustatytas HPLC.
B. Kombinuotosios nomenklatūros subpozicijose 35051010, 35051090, nuo 35052010 iki 35052090 ir nuo 38091010 iki 38091090 krakmolo (arba dekstrino) kiekis nustatomas Reglamento (EEB) Nr. 4154/87 II priede apibrėžtu metodu.
3. Pieno riebalai
D priedo 3 skiltyje nurodytam pieno riebalų kiekiui nustatyti yra taikomas metodas, kuris grindžiamas ekstrahavimu petroleteriu, prieš tai atlikus hidrolizę naudojant druskos rūgštį, o vėliau - riebalų rūgščių metilo esterių dujų chromatografiją. Jei randama pieno riebalų, jų procentinė dalis skaičiuojama dauginant metilo butirato koncentracijos procentą iš 23, dauginant produktą iš viso prekių masėje esančio riebalų kiekio procento ir dalijant iš 100.
3 straipsnis
Siekiant įgyvendinti Reglamento (EEB) Nr. 3035/80 C priedą, manitolio kiekio sorbitolyje procentas nustatomas HPLC metodu.
4 straipsnis
1. Sudaroma tyrimo ataskaita.
2. Į tyrimo ataskaitą įtraukiami šie duomenys:
- visa informacija, reikalinga nustatyti mėginį,
- taikomas metodas ir tiksli nuoroda į teisinį dokumentą, kuriame jis apibrėžtas, arba, jei būtina, detali nuoroda į metodą, konkrečiai apibrėžiantį analizės operacijų, kurias reikia atlikti, pobūdį arba metodo, kurį reikia taikyti, principą, kaip nurodyta šiame reglamente,
- visi įtakos rezultatams galėję turėti veiksniai,
- analizės rezultatai, deramai atsižvelgiant į tai, kaip jie išreikšti taikomame metode, ir į išraiškos priemones, kurias diktuoja analizės pareikalavusių muitinių ar administracinių skyrių poreikiai.
5 straipsnis
Šis reglamentas įsigalioja 1988 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. gruodžio 22 d.